Nga 24 June 2018, Omuzaana wa Kabaka Babirye Nabweteme, omutuuze we’nsi ya Canada, yawereeza BugandaWatch obujulizi nti omusajja omuyindi, Aga Khan, Prince Karim al-Husseini, Mengo gweyali efuba okutunza olubiri lwa Kabaka, mwonoonyi wa butonde n’obuwangwa wa lulango. Gattako ekifananyi nti ebintu bye ebisinga abikolera mu kugaba nguzi.
Obujulizi bwebuluwa?
- Mu 2016, Aga Khan yafuna obwa nnanyini ku lubiri oluyitibwa Casa Ventura Terra mu nsi ya Portugal oluvannyuma mu ngeri eyaletaawo enjawukana eyamaanyi mu lukiiko lw’eggwanga. Waliwo abakiise abaali bagamba nti abakungu ba gavumenti baalya enguzi kuva ewa Aga Khan, nebamutunza Casa Ventura Terra mu kyaama, ku bukadde bwa Euro 6. Ate nga ababalirizi b’emiwendo gy’ebizimbe abatendeke bali baagiteeka ku bukadde bwa Euro 12. Okwewala emisango, Aga Khan yakkiriza nasasula obukadde bwa Euro 12, era neyeyama okussa ekitiibwa mu butonde n’obuwanga bwa portugal nga addabiriza Casa Ventura Terra.
Olubiri Casa Ventura Terra, mu Lisbon, Portugal
- Nga 31 January 2018 ebitongole 6 ebilwanirira obutonde n’obuwanga mu Portugal, nga bikulemberwaamu ekya Fórum Cidadania Lx (Citizen Forum Lx), byawandikkira Aga Khan nga bimulambikira obujulizi nti okuva mu 2016 yali akoze ebiraga obutassa kitiibwa mu butonde n’obuwangwa bwa Portugal (laba wansi).
Ebaluwa evunaana Aga Khan okwonoona obutonde ku Casa Ventura Terra (click to view larger)
- Mu 2012 ba nnabyabufuzi bangi munsi y’ebizinga eyitibwa Bahamas bavaayo nebavunaana Aga Khan okwonoona obutonde bw’ekizinga kyaabwe ekiyitibwa Bell Island nga aziimba omwaalo ogw’obwanannyini. Oluvannyuma lwokubuliriza ennyo, abakiise bavunaana eyali minisita w’ensonga z’obutonde, Mw. Earl Deveaux, okulya enguzi okuva ku Aga Khan era omulimu negumufa.
Ekizinga Bell Island mu guyanja Atlantic
Okwonoona obutonde ku kizinga Bell Island
- Ku makkati ga 2017, ebitongole ebikwaasisa amateeka mu Canada byaggulawo okubuliriza ku mukulembeeze w’eggwanga, Justin Trudeau, bwekyategeerebwa nti ye n’abomunju ye bagenda nebawumulirako ku kizinga kya Aga Khan ekya Bell Island. Batambulira mu nnyonyi ya Aga Khan era nebasula mu nju ze. Kyanyiiza nnyo Abacanada nebavunaana Trudeau ne Aga Khan okwagala okuyingiza obukenuzi mu Canada. Oluvannyuma Trudeau yalina okusasula omutango, mu ngeri y’okwetonda.
Lwaki bino bikulu?
- Mu 2012/13, abaami Yoweri Museveni, John Katende, Charles Peter Mayiga n’abalala (amannya masirise) bekobaana okulimba Kabaka Mutebi nti Abaganda bwebamuyita “Nannyini bintu” bategeeza nti yali asaana akirizze ebintu bya Buganda Museveni byeyali yetegese okuddiza byonna biteekebwe mu mannya ge ng’omuntu. Nga bagamba nti, olwo Kabaka Mutebi yali ajja okukola amagoba mu bintu ebyo agaggawale nnyo era afuuke nga Aga Khan. Kimusobozese n’okuyamba Abaganda okukulakulana ennyo nga abantu Aga Khan bakulembeera.
- Amazima gali nti, ensibuko y’obugagga bwa Aga Khan kwekuba nti mukulu wa diini, Imaam, owensikirano sso si Kabaka alina ensi. Akulembera ettabi ly’Abasiramu obukadde 15 abayitibwa Ismaili era abagwa mu kiwayi ky’Obasiramu eky’aba Shia. Enzikiriza y’Abaismaili elagira buli mukkiriza okuwaayo ebitundu 1/8 ku buli ssente zafuna mu magoba oba omusaala. Ebintu bingi nnyo ebiyitibwa ebya Aga Khan, si bibye wabula bya bagoberezi be ababikweeka mu linnya lye, basobole okufuuna obukumi obwenjawulo n’okwewala emisolo emingi.
- Amazima gali nti, abantu ba Kabaka baavu nnyo ate n’ekitundu 1/10 oba 1/8 ekitono kyebasobola bakiwa mu masinziizo g’amadiini amagwiira, omuli n’erya Aga Khan. Kwekugamba nti, entegeka za Katikkiro Mayiga n’abawagizi be ezekyaama, ezesigama ku Ttoofali n’okufuula Mengo omulimu gwa Kabaka ogw’obusubuzi za bulabe eri Kabaka Mutebi ng’omuntu.
- Mu kukoppa enkola ya Aga Khan, Imaam we diini, n’okugikakatika ku Kabaka, akulembeera eggwanga omuli amadiini amangi, Mw. Mayiga ne banne bateeka Kabaka Muteebi mu mbeera ey’okuvuganya n’abantu be mu mirimu gy’Abakopi ng’okusuubula. Kino kimenya ennono mu ngeri ey’obulabe ennyo.
lug_Latn tgl_Latn lug_Latn glg_Latn lug_Latn lug_Latn lug_Latn nya_Latn lug_Latn lug_Latn lug_Latn lug_Latn lug_Latn lug_Latn lug_Latn